ועדת הכלכלה, כנסת 20, פרוטוקול מספר 729, 2018-04-15 11:05

איתן כבל: בוקר טוב, אני מתכבד לפתוח את הישיבה.

איתן כבל: על סדר-היום: נוסח צו היבוא והיצוא (פיקוח על ייצוא טובין לרפובליקה העממית הדמוקרטית של קוריאה) (תיקון), התשע"ח-2018.

איתן כבל: בבקשה.

<תהילה ורון: בתוקף סמכותי לפי סעיף 2 לפקודת היבוא והיצוא [נוסח חדש], התשל"ט-1979, ובאישור ועדת הכלכלה של הכנסת לפי סעיף 2(ב) לחוק העונשין התשל"ז-1977 אני מצווה לאמור: תיקון סעיף 1. 1.

<תהילה ורון: בצו היבוא והיצוא (פיקוח על ייצוא טובין לרפובליקה העממית הדמוקרטית של קוריאה), התשע"ו-2015 (להלן – הצו העיקרי), בסעיף 1, אחרי ההגדרה "ייצוא" יבוא: "צו תעריף המכס" – צו תעריף המכס והפטורים ומס קנייה על טובין, התשע"ז-2017.

<תהילה ורון: 2.

<תהילה ורון: תיקון התוספת הראשונה.

<תהילה ורון: בתוספת הראשונה לצו העיקרי, אחרי פרט 25 יבוא: "(26) מוצרי נפט גולמי; (27) מוצרי נפט מזוקק; (28) מוצרי מזון וחקלאות, המסווגים בפרקים 07, 08 ו-12 לצו תעריף המכס; (29) מכונות, המסווגות בפרק 84 לצו תעריף המכס.

איתן כבל: תדלגי להוראת שעה, 3.

<תהילה ורון: הוראת שעה.

<תהילה ורון: 3.

<תהילה ורון: על אף האמור בתוספת הראשונה לצו העיקרי כתיקונה בסעיף 2 לצו זה, בתקופה של שנתיים מיום פרסומו של צו זה, הפרטים כמפורט להלן יהיו מותרים בייצוא: (1) פרט (26) – מוצרי נפט גולמי עד לכמות מצטברת של 4 מיליון חביות או 525,000 טונות, לכל תקופה של 12 חודשים; (2) פרט (27) – מוצרי נפט מזוקק (לרבות דלק סולר ודלק סילוני) עד לכמות של 50,000 חביות.

<מרב תורג'מן: אני רק אציין לפרוטוקול, ששלושת הצווים הללו היו יכולים להיות מובאים כמקשה אחת, כצו אחד, ואני מבינה שבעתיד אולי תשקלו לאחד את כולם.

<תהילה ורון: נכון.

<תהילה ורון: עכשיו מפאת הדחיפות, ומשיקולים טכניים, רצינו להביא את זה כמה שיותר מהר לאישור, אז הם בנפרד, כי לאחד ייבוא וייצוא זה לוקח זמן.

איתן כבל: ומה הצו הזה אומר?

<תהילה ורון: סעיף ראשון הוא יחסית טכני – בסך הכול מוסיף את ההפניה לצו תעריף המכס, והסעיף השני הוא הליבה, המהות, והוא מוסיף את כל הפריטים האלה, שיהיו גם אסורים בייצוא, למרות שכפי שדוד חורי מציין, אין כמעט ייצוא, אבל הפרטים האלה, גם אם יבקשו רשיון – לא יקבלו.

<תהילה ורון: זה איסור מוחלט.

<מרב תורג'מן: בגדול, יש התאמה בין הפריטים של הייצוא לפריטים של הייבוא?

<תהילה ורון: לא במאה אחוז, כי בייבוא היו כמה פרקים שראינו שאין אמירה חד-משמעית, שחייבים לאסור את הייבוא.

<תהילה ורון: לכן בייבוא לא הלכנו מעל מה שנדרש.

<תהילה ורון: גם ככה הכול ברשיון, אז השארנו את זה בשיקול דעת.

איתן כבל: למרות זאת, גם בצו הייבוא וגם בצו הייצוא יש הגדרות של מוצרים שחבל לכם לפנות בכלל, שבכל מקרה יהיו אסורים.

איתן כבל: אבל העניין המרכזי הוא, שבעצם נכון לרגע זה אין ייבוא ואין ייצוא - ודאי לא משמעותי.

<תהילה ורון: ייבוא יש קצת, וייצוא אין בכלל.

איתן כבל: ייבוא – רשום, וחורי הטיל בזה ספק, אבל בסדר.

איתן כבל: מי בעד צו הייצוא?

איתן כבל: בעד הצו – פה אחד

איתן כבל: אני מאשר את צו הייצוא.

<תהילה ורון: תודה רבה על היעילות והמהירות.

איתן כבל: תודה רבה, הישיבה נעולה.